ה.
בתוס' ד"ה ומנה של קודש כפול היה וכו', וי"ל דמשקל של מנה לא היה עדיין בימי משה ע"ש, וצ"ע דאם לא היה מנה א"כ מאי אמרי מנה של קודש כפול היה, הו"ל למימר ככר של קודש כפול, וצ"ע.
והנה הא דהככר של קודש היה ק"כ מנה, נראה דזהו הלכה בכ"מ דבעי ככר כגון מנורה וכו' דהיה ג"כ כפול.
והנה בקטורת דאמרינן מנה בכל יום פרס בשחרית וכו', כתב הרמב"ם בהל' תו"מ (פ"ג הל"ב) דמשקל מאה דינרים, ונראה דהתם לא נאמר כלל שיעור מנה כ"א משקל מאה דינרים, וע"כ שיעורה משקל מנה של מאה דינרים ואינה תלויה כלל במנה של קודש דלהוי כפול מאחר דשיעורה בדינרים.
ה:
בגמ' וש"מ מוסיפין על המידות והנה לפר"ת (בע"א בד"ה והשקל) דעל השקל לא הוסיפו כי אם הוסיפו על המנה שפיר ש"מ דמוסיפים על המידות, אלא לפר"י דהוסיפו משקל צ"ע, דהא דין דמוסיפין על משקל זה דרשינן מקרא בפרק יש בכור (לקמן דף נ' ע"א) וזהו תלוי בב"ד דיש להם רשות להוסיף, והוה שיעורו לכל דבר כמו שהוסיפו ב"ד, וא"כ מאי ש"מ דמוסיפין על המידות מכאן כיון שזה בדין שקל שזה מהקרא, והנראה דהראיה הוא דהני דהוסיפו על השקל מדין, אבל המנה לא היתה צריכה להיות יותר מאחר שעליה נוספו, ומדנשתנה שיעור מנה ג"כ ע"כ דמוסיפין על המידות ותלוי באנשי המדינה דהא גם המנה נשתנה וע"כ דמוסיפין על המידות.
שם, במשנה פרה שילדה מין חמור וחמור שילדה כמין סוס פטורה מן הבכורה וכו', והנה בחמור שילדה מין סוס דהיה צריך להיות מן הדין חמור כמו שהוא מינו, אלא דהפטור משום דדומה לסוס ובעינן שיהיה לו גם צורת חמור, אבל בפרה שילדה מין חמור פטור משום דאינו חמור כלל שהרי מן הפרה הוא, והנה בגמרא אמרינן דתנא פטר פטר קנסיב לה לפרה ע"כ דמפרש להפטור מטעם פרה שאינו בכור טהורה, משום דדומה בתורה לחמור, ואה"נ דלא צריכינן קרא לפוטרו מדין פטר חמור כלל, אבל לפי"ז קצת קשה לשון המשנה עד שיהא היולד חמור כיון דמדין פרה קאתינן עלה.
והנה הרמב"ם כתב להלכה זו בהלכות ביכורים (פי"ב הלי"ח) בדיני פט"ח ומשמע דמפרש דהפטור הוא מדין פט"ח, [וכן משמע מהתוס' ומהשיטה מקובצת דפטרינן לה מדין פט"ח ג"כ מקרא], כפשטות לשון המשנה דאיירי בדיני פט"ח, והיה נראה ליישב דאפשר להיות שגם באמת הוי ליה מין חמור כגון שהפרה נולדה מחמור ופטור מדין פט"ח, אף על גב דהוי מין חמור אלא משום שאינו דומה לאמו, והפטור הוי משום דאין היולד חמור בצורתו, אלא שזה קשה דהא לקמן (דף י"ז ע"א) דיינינן לה דחזרה שיות למקומה, והל"ל באמת חייב בבכורה באופן זה ע"ש, [וגם התם אמרינן דלענין קדשים בעינן שיהיה ממשפחת עיזים מששת ימי בראשית ולא אמרינן דחזרה שיות במקומה, והנה בקדשים אין הדין דבעינן שתהיה לאמו צורת שה אלא דמדין נדמה קאתינן עלה דהוי בעצמה נדמה], ועוד דהא לפי"ז שוב קשה דבגמרא אמרינן דתנא פטר קנסיב לפרה, וא"כ משמע דהמשנה איירי מדין פרה דפטור ולא מדין פטר חמור וצ"ע.
שם, בגמ' גלי רחמנא בקדושת דמים וה"ה בקדושת הגוף וכו', וברש"י כתב דזה ה"ה והוי במה מצינו, ועיין בשיטה מקובצת (אות ג') וברגמ"ה דכ' דכ"ש הוי דגבי קדושת מזבח ראוי לפוסלו יותר מקדושת דמים ע"ש, וצ"ע דהא זה הוי פטור בבכורה דבעינן שיהיה דומה לאמו, וא"כ מאי נפק"מ לקדושת הגוף דלהוי כ"ש, וכי זה לקדושת הגוף הוי יותר פטור הלא זהו פטור בבכורה, ואין נפק"מ מסברא יותר לפטור לקדושת הגוף מקדושת דמים, ונראה בזה דאיה"נ דאין זה סתם פטור לבכורה שיהיה דומה לאמו, אלא מכיון שזה נדמה ואין בו דין קדושה, זהו מפקיעו ג"כ מקדושת בכורה, וזהו דילפינן מקרא דעד שיהיה הולד והיולד, והיינו שמחמת דבחפצא שלו הוי נדמה ואין ראוי לקדושה זהו פוטרו מן הבכורה, ולפי"ז הוי כבר סברא דלקדושת גוף של בכורה הוי יותר לפטור, מאחר שכל דין שפטור בבכורה הוא מחמת זה שאינו ראוי לקדושה, והוי שפיר לקדושת הגוף כ"ש מקדושת דמים, וראיה לזה דבמסכת ב"ק (דף ע"ח ע"א) ילפינן לכלאים דפטור מבכורה מנדמה, ובכלאים אינו ע"כ באופן דהוי מין החייב בבכורה, שאין לחשוש לזרע האב, [או באופן דזרע האב ג"כ] ואם היה הפטור בנדמה בזה שאינו דומה לאמו דחסר צורתו, א"כ לא שייך למילף כלאים וע"כ הוא משום דנדמה אין ראוי לקדושת בכורה, ואין זה סתם פטור צדדי לבכורה, בזה שאינו דומה לאמו, אלא דהוי נדמה וזהו מפקיעו מקדושת בכורה, [כדכתב השיטה מקובצת "מפקיע" מבכורה] וא"כ שפיר ילפינן לה גם לכלאים שיהיה פטור מן הבכורה.
שם, בתוד"ה והא תנא וכו' בסוה"ד וקשה דהא אמר אפילו קדושת הגוף מקדושת הגוף לא ילפינן דהא לשור וכשב ועז צריך קרא לכל חד וחד ע"ש, ונראה דנקטו דצריך קרא לפטור נדמה בכל חד וחד אבל נראה די"ל דלא קבעינן קרא למיפטר כל חד וחד, אלא דהקרא קמ"ל שהוי חלוקים בבכורה, בכור שור ובכור כשב ובכור עז, דבלאו קרא הוה אמינא דכולהו כחדא חשיבא, ולא היה בזה כלל דין נדמה, מאחר שדינם חד לבכורה וחשובי כאחת כולם, [דהא הכא בפטור נדמה פטרינן בזה שאינו דומה לקדושת בכורה ולא בסתם מין בהמה, כדמשמע בכ"מ בגמרא הכא דתלוי בקדושת בכורה], ועל זה קמ"ל הקרא דחלוקים לבכורה ומשו"ה הוה לן דין נדמה שיהיה דומה לדינו, אבל לא דבעי קרא לפטור בכל קדושת הגוף וקדוה"ג דנדמה פטור בו, וא"כ שפיר לעצם דין אם יש בו פטור נדמה לא צריכים קרא, ואיכא למילף שפיר קדושת דמים ואפילו מקדושת הגוף, ומיושב קושית התוס', והנה התוס' (בד"ה ור"י הגלילי) כתבו ואף על גב דאיצטריך קרא לכדר"י בר"ח וכו', ולפי הנ"ל לא קשה, דאין ה"נ דצריך הקרא לכדר"י בר"ח מדחילק הכתוב בכור כשב ובכור עז מבכור שור, ע"כ דהוה מינים חלוקים לבכורה, ולא משום דצריך שיהיה הקרא דבכור שור לדרשה זו, ומיושב גם קושית התוס' הזו.
שם, בא"ד וא"ת וכו' וי"ל דמסתבר לגמרי דילפינן מהדדי וכו', וצ"ע דהא דבעינן לחלק דבעז ורחל דקדוה"ג דיהיה קדוש, היינו דאין זה חשוב נדמה, ודוקא בקדו"ד לקודה"ג להוי נדמה, וא"כ מאי שייך על זה התירוץ דמסתבר לגמרי לדמותן, והלא זה דמחלקינן לא משום דלא דמי בדינן, כי אם משום דזה לא נדמה כלל, וצ"ע.
ו.
בגמ' או דילמא כיון דמין טמאה הוא קדוש צ"ע מאי מעליותא הא דמין טמאה הוה לענין בכורה, וצ"ע.
שם, בגמ' למ"ל למיתנא שהיוצא וכו' דהא הכא לאו מדין יוצא קאתינן עלה, אלא דהכא הוה מין טמא וסימנא בעלמא הוה, דכל שיוצא מן הטמא זה מינו.
שם, בתוד"ה ור"ש נפקא וכו' ויש לדקדק מהכא וכו' דקיימ"ל כרבנן דשרו קלוט כדמוכח בפרק בהמה המקשה דאמר הכל מודים בקלוט בן קלוטה בן פקועה ע"ש, והנה הא דלא הביא התוס' ראיה ממימרא הקודמת שם דמודים בקלוט בן פקועה דמילתא דתמיהי וכו', ונראה משום דאתא גם לר"ש דשרי קלוט במעי אמו, וכל בן פקועה חשיב כבמעי אמו ומותר קלוט זה גם לר"ש, וע"כ הוכיחו מהסיפא דמוקמינן בקלוט בן קלוטה בן פקועה, דהתם הקלוטה כבר יצא לאויר העולם ואסור לר"ש, וא"כ הו"ל יוצא מן הטמא לר"ש ואסור, ע"כ דכרבנן קיימ"ל דמותר משו"ה מהני הא דתמיהי להתיר ע"ש.
והנה הא דבעינן בהפריס ע"ג קרקע שחיטה יש לעיין אם רק דין שחיטה בו אבל לכל מילי חשיב כשחוט אף מדרבנן, או מדרבנן דבעי שחיטה הוי לכל מילי כאינו שחוט, ונראה דבזה הוה פלוגתא של הראשונים, דהרשב"א כתב דגם בנשחט בסכין פגומה הוי כשר ע"כ דהוי כשחוט, ורק מעשה שחיטה בעינן, אבל הרמב"ם כתב בהל' אבוה"ט (פ"ב הל"ז) דבהפריס על גבי קרקע דמהוי כנבילה לטומאה, ע"כ דלכל מילי חשיב כאינו שחוט ודין נבילה בו, והנה נ"מ לדין זה לענין דינו של ר"ש דקלוט במעי אמו מותר, אבל מדרבנן בעי שחיטה, דאי נימא לכל מילי הו"ל כאינו שחוט א"כ לר"ש דינו כקלוט, אבל באם רק למעשה שחיטה אין זה שייך לדינו של ר"ש וגם מדרבנן מותר, ואין בו דין קלוט, אלא דלמימרא ראשונה בגמרא דמודים בקלוט בן פקועה משום מילתא דתמיהי, א"כ אין בו כלל דין שחיטה, וא"כ גם לר"ש מותר דהא לא בעי שחיטה, וא"כ אין כאן קלוט כלל, אבל למסקנא דאיירי בקלוט בן קלוטה בן פקועה, א"כ לגבי הראשונה דהוה קלוטה ממש, א"כ לר"ש הלא אסור ובמילא נאסר הבן פקועה מאחר שיוצא מן הטמא לר"ש, וע"כ איירי לרבנן וכדהוכיחו התוס'.
והנה הרמב"ם השמיט לגמרי האי דין דקלוט בן פקועה ולא הביא להיתר כלל, אף מסקנת הגמרא דקלוט בן קלוטה בן פקועה משום מילתא דתמיהי לא בעי שחיטה וצ"ע, ותירץ הגר"ח דהרמב"ם יפרש דכל הסוגיא לא איירי כי אם לדינו של ר"ש להתיר קלוטה, וע"ז מהני המילתא דתמיהי שהיא בגוף הדין של קלוט, דאז לא חשיב לה כיצא לאויר העולם בהפריס ע"ג קרקע, שמדרבנן דינו כקלוט בעלמא משום דבעי שחיטה, והכא משום דתמיהי לא הוי מדרבנן דין קלוט אף בהפריס ע"ג קרקע, אבל לענין היתר בן פקועה שיועיל התמיהי מה שהוא קלוט, כדפרש"י שם דמתוך שתמהין על קליטותו זוכרים כל דבריו, סובר הרמב"ם דזה לא מהני התמיהי, מה שאמו קלוטה והוא קלוט, וע"כ לא הביא הרמב"ם דהסוגיא אזלא לדינו של קלוט אליבא דר"ש.
והנה בקלוט בן קלוטה בן פקועה דלא מהני לר"ש כפי הנ"ל דהא היא קלוטה ויצאה לאויר העולם, וא"כ יוצא מן הטמא נראה דאפשר דהקלוטה היה בן פקועה ולא הולד הקלוט, ושיטת הרמב"ם נראה דבעינן הפריס ממש ע"ג קרקע, ולא דהוי שיעור, וא"כ אפשר דהקלוטה לא הפריסה על גבי קרקע כגון שהיתה חולה וילדה לקלוט, וע"ז אמרינן כיון דתרי תמיהי על הקלוט מדכר לאינשי, ומותר אפילו הפריס הולד ע"ג קרקע, וא"כ אזלא כל הסוגיא אליבא דר"ש, ומשו"ה לא הזכירה הרמב"ם, דבאמת לדין היתר שחיטה של בן פקועה יהיה צריך להרמב"ם, דכיון דאין התמיהי שייך להבן פקועה, ורק לדין קלוטה שבו התמיהי מהני.
שם, בגמ' פרה שילדה מין חמור וכו', הרמב"ם בהלכות בכורות (פ"ב הל"ו) כתב וז"ל, רחל שילדה כמין עז וכו', פטור מן הבכורה וכו', ואם היה בו מקצת סימני אמו ה"ז בכור והוא בעל מום קבוע שאין לך מום גדול משינוי ברייתו, אפילו פרה שילדה כמין חמור ויש בו מקצת סימני פרה ה"ז בכור לכהן וכו', עכ"ל ע"ש, והנה גבי פרה שילדה כמין חמור, ובמקצת סימנים כתב דה"ז בכור לכהן ולא כתב כמו לעיל דהוה בכור ובע"מ דהא ג"מ בלשון דרק בכור לכהן דאינו כ"א לנתינה לכהן, ומותר בגיזה ועבודה כמו שותפות עכו"ם לר"י, ואפשר כיון דהגמרא נותנת טעם למקדש בבכורה, הוא משום דחמור יש לו בו קדושת דמים א"כ הוי זה רק לענין נתינה לכהן אבל קדושת הגוף ה"נ דלא הוי בו כלל, וצ"ע.
בחולין (דף ע"ה ע"ב) בתוס' ד"ה דנפל דובא וכו', אבל טריפות דידיה לא מיפרסמא כל כך ובקונטרס פירש נמי ולא היה עוד יכול לחיות ואפילו הכי שרי ע"ש, וצ"ע מאי חידוש הוי באינו יכול עוד לחיות דאם טריפה הוי הא פי' טרפה מאי רבותא באינו יכול עוד לחיות, וצ"ע.
ו:
בגמ' את ה' אלקיך תירא לרבות ת"ח, ובתוס' ב"ק (דף מ"א ע"ב) הקשו וא"ת מפני שיבה תקום ל"ל ת"ל מהא, וי"ל דהכא ברבו מובהק כדתנן מורא רבך כמורא שמים או ברב מופלג דהוי כעין רבו, עכ"ל, ודברי התוס' צ"ע דהלא איכא כבוד ואיכא מורא, וכדמפורש בגמרא וברמב"ם הלכות ממרים (פ"ו הל"ג) אי זהו מורא ואי זהו כבוד ע"ש, וא"כ שפיר בעינן תרי קראי חד למורא וחד לכיבוד ומאי מקשין התוס'.
והנראה בזה דהנה הרמב"ם בכיבוד אב ואם כתב שני מצות לכבדם ולירא מפניהם, ואף מנאן כן בסה"מ (מצוות ר"י רי"א), ובהלכות ממרים שם כתב אי זהו מורא ואי זהו כבוד וכו' היינו משום דדעתו דהם שני מצוות, והנה בריש הל' ת"ת כתב מצוה לכבד מלמדיה ויודעיה, ואח"כ פירש שם (בפ"ה הל"א) כשם שאדם מצווה בכבוד אביו ואמו ויראתו כך הוא חייב בכבוד רבו ויראתו ע"ש, הרי כלל הן כבוד והן מורא במצוה אחת של לכבד לומדיה, דאף דהויין שני דברים כבוד ומורא מכ"מ נכללין הן במצות כבוד, שמצוה זו מחייב בשני הדברים יחד אצל רבו, ומשו"ה נראה דהרמב"ם נקט לחילוק של איזהו כבוד ואיזהו מורא בהלכות ממרים ולא כתב כאן בהל' ת"ת שהן קודמות, משום דאצל רבו אין ביניהם חילוק מצוה, ונכללין תרוויהו במצות כיבוד רבו, וכן כתב בסה"מ (מצוה ר"ט) שצונו לכבד את החכמים וכו' ובביאור אומרו מורא רבך כמורא שמים וזה כולו לקוח בראיה מהיות הכתוב מצוה לכבד את האבות והחכמים כמו שנתבאר במקומות רבים מהתלמוד, לא שהיה מצוה בפ"ע והבן זה ע"ש, הרי כתב דזהו אצל כיבוד החכמים מצוה אחת הכבוד והמורא, ולא שתהיה מצוה בפ"ע כמו אצל כיבוד או"א, וע"כ מבואר כנ"ל, ולפי"ז נהי דהרמב"ם לומד זה המצוה מקרא דוהדרת פני זקן, והתוס' כתבו דידעינן מאת ה' א' תירא, ובזה כבר נכלל הן כבוד והן מורא, מאחר שאצל רבו הן מצוה אחת המחייבת הב' דברים, וא"כ הקשו ל"ל הקרא דמפני שיבה תקום.
שם, בתוס' ד"ה לאסור צירן ורוטבן וכו', ומשני שאני ציר דזיעה בעלמא הוא משמע שהוא מדרבנן וי"ל ציר דגים דרבנן ציר שרצים דאורייתא וכו' ע"ש, והנה במאי חלוק באמת ציר דגים מציר שרצים אפשר משום שע"ז איכא קרא, ועל ציר דגים ליכא קרא, ומשו"ה אינם אסורים מן התורה כדכ' בסוה"ד ע"ש, אבל באמת אפשר לפרש לא משום דעל ציר הדגים לא אסרה התורה, אלא משום דציר דגים חלוק מציר שרצים במציאות, דאצל דגים אין בהם ממש והוי זיעה בעלמא ומשו"ה לא נאסר מן התורה, אבל יוצא נאסר אצל דגים כמו אצל ציר שרצים, והחילוק במציאות דציר דגים לא הוי אלא זיעה בעלמא, ונראה דהנה ברמב"ם בהל' מאכלות אסורות (פ"ג הלכ"ב) כתב לחלק דציר דגים אסור מדרבנן, אבל ציר חגבים מותר משום דאין בהם לחלוחית ע"ש, הרי דהרמב"ם מחלק בין מציאות הציר של דגים ובין מציאות של חגבים שאין בהם לחלוחית ומשו"ה לא נאסר, ואף כי הרמב"ם בא ליתן טעם למה לא אסרו חכמים חגבים, עכ"פ רואים אנו שבעצם הציר מתחלק, וא"כ שפיר יש לנו לומר דלא נאסר ציר הדגים משום דלא הוי כי אם זיעה בעלמא, ולא משום דאין בהם איסור יוצא, והנה הרמב"ם שם (פ"ו הל"א) כתב דדם דגים וחגבים טמאין אסור משום יוצא בטמאין, ע"כ מפורש דגם בהם נאמר האיסור, והא דציר דגים דמותר הוא משום דלא הוי כי אם זיעה בעלמא, ולפי"ז מיושב קושית התוס' בסוה"ד דכ' וקצת תימה כיון דצריך קרא בשרץ ובבהמה טמאה, ודגים דליכא קרא לא אסר מדאורייתא היכי מייתי רבא ראיה התם מהטמאים לאסור ציר טריפה ע"ש, ולפי הנ"ל מבואר דציר דגים לא נאסר לא משום דליכא קרא, דאה"נ דביוצא ממש שפיר אסור אצל דגים ג"כ וציר מותר משום דלא הוה כ"א זיעה בעלמא, וכן מפרש הראב"ד לתו"כ דציר דגים לא אסור משום דהוי פירשא בעלמא, ועיין בשיטמ"ק (בהשמטה בסוף המסכת) תמצא ג"כ כעין זה דהוא זיעה בעלמא.
שם, בא"ד ואף על גב דבתורת כהנים נמי דרשינן שקץ הוא לכם גבי דגים אסמכתא בעלמא הוא ע"ש, והנה עצם הקרא לא הוה אסמכתא ובא לאסור יוצא מן הדג ורק ציר מדרבנן משום דאין זה כי אם זיעה בעלמא, ועל ציר הוי אסמכתא ולא דהקרא כולו הוא אסמכתא, אמנם התוס' כתבו בדיבור הסמוך דעיקר קרא לאסור צירן, וע"כ שפיר פירשו דהוי אסמכתא.
שם, בתוס' ד"ה רוטב וקיפה שלהן, וא"ת תיפוק ליה ממשרת ליתן טעם כעיקר וכו', והנה באמת הוא ב' דברים חלוקים דא' צריך לנו קרא דטעם הוה אסור, והב' צריך קרא דטעם אוסר בתערובות, ושיטת התוס' דגם לוקה עליהם, וא"כ מקרא דמשרת ידעינן תערובות שטעם אוסר בתערובות, אבל מ"מ צריך לנו קרא דהטמאים לאסור הטעם גופא ולזה הוא דצרכינן הקרא, ומיושב קושית התוס', מהגר"ח ועיין בספר.
שם, בגמ' דם נעכר ונעשה חלב, וצ"ע דהלא סוכ"ס לא הוי דם ולא גרע מדם שבשלו וא"כ אין כאן איסור דם, [א"ה, ע"י בנו"ב מהדו"ב יו"ד סי' ל"ו שכבר הקשה כן], ואפשר היה לפרש דהוי יוצא מן הדם, ומשו"ה היה צריך להיות אסור, אבל ברש"י כתב (בד"ה דאמר מר) דמעיקרא הוי דם והאוכלו בכרת והשתא משתרי, ומשמע דלא מאיסור יוצא מן הדם קאתי עלה, כי אם מעצם האיסור הדם שהוא בכרת והשתא משתרי, וזהו דהוי חידוש כאן דבכ"ז חשיב חידוש שהותר, וצ"ע.
שם, הנה הרמב"ם בהל' מאכ"א (פ"ג הל"ו) כתב דעל יוצא לא לקי דאינו לוקה אלא על בשרם שנאמר ובשרם לא תאכלו ע"ש, וכונת הרמב"ם הוא לא משום דלמלקות בעינן בשר, אלא דהמלקות הוה על גוף האיסור, ועל איסור יוצא לא הוי כי אם איסור יוצא, אבל לא חשיב גוף האיסור, דלא הוה ידעינן מאי חשיב יוצא ומאי חשיב גוף האיסור, על זה כ' דמבשרם הוי גוף האיסור, אבל דם וביצים הוי יוצא, ולא הביא קרא דבשרם אלא לראיה בעלמא, דעל גוף האיסור לוקה ולא על יוצא מהם.
ולפי"ז לו יצוייר יוצא שהוא בשר ג"כ אינו לוקה מאחר שהוא רק יוצא, והנה בחולין (דף ס"ד ע"א) גבי ביצת השרץ שנתרקמה כתב רש"י דאינו לוקה משום שרץ העוף כי אם משום שרץ הארץ ע"ש, הרי אף שנתרקם ולוקה משום שרץ הארץ, מ"מ לא הוי ביה מלקות משום יוצא מן העוף אף דהוי בשר, וע"כ דאין זה גורם כי אם דעל יוצא אינן לוקין.
בחולין (דף קכ"ו ע"ב) בתוס' ד"ה יכול, הקשו למה לי קרא לטומאה בריקום הלא גם לאכילה לוקה עליה בריקום ע"ש, והנה מוכח מדבריהם דס"ל דהוי חד שיעורא דגם לאכילה הוי אותו השיעור דבעינן לטומאה, דאי לאו הכי הלא באמת חלוקין לשיעורן, וע"כ דלא תלוי זה בזה אלא ע"כ מוכח דלאחר הקרא הוי שיעורן שוה, וע"כ הקשו דל"ל קרא לזה, אבל מדברי הרמב"ם נראה ששיעורן חלוק דלענין אכילה כתב דתחילת ריקום, וז"ל בהל' מאכלות אסורות (פ"ג הל"ח) ביצת העוף טמא שהתחיל האפרוח להתרקם וכו', ולענין טומאה כתב בהל' אבה"ט (פ"ד הל"י) ריקום דיהיה נראה בשרו ע"ש, הרי דחלוקין בשיעורן ולא שייכי להדדי.
בחולין (דף ס"ד ע"א), למאי דכתב התוס' (בד"ה שאם ריקמה ואכלה) דביצת השרץ מותר ודוקא בריקום נאסרה, צ"ע דא"כ מאי בעי הגמרא לענין מאי קמ"ל דהוי ביצת השרץ, ומשני לענין ריקום וטומאה וכו', למה לא משני הגמרא פשוט שמותר לאכילה, וצ"ע.
כתב הרשב"א (שם ע"ב) דבנמצא קורט דם בקשר דאסור דחשיב כבשר, וצ"ע אם חשוב כדם ובשר מחמת הריקום, א"כ להוי על זה איסור משום עוף טמא, ובגמרא לא חשיב כי אם משום שרץ, וצ"ע.
שם, בגמרא וחלב דבהמה טהורה מנלן דשרי אילימא מדאסר רחמנא בשר בחלב, וצ"ע דהא נפק"מ לענין דבשר נעשה אסור, וכן מאי דמשני דילמא בשר בחלב אסור בהנאה והכא מותר, וצ"ע דהא איכא קרא מיוחד לאיסור אכילה, ונראה דהלא איסור אכילה והנאה בבשר וחלב אין זה ב' איסורין, אלא דחד איסור הוא דאסור באכילה והנאה, ככל מקום שנאמר לא תאכל אחד איסור אכילה והנאה במשמע, דהרי כתב הרמב"ם בפיהמ"ש בכריתות (פ"ג דף י"ג ע"ב) דבאופן דלא חל איסור אכילה, כגון באין איסור חל על איסור, גם איסור הנאה ליכא דמיתלי תלי באיסור אכילה, וא"כ מיושב דכל האיסור של אכילה הוא משום איסור הנאה שבו צריך, אבל חלב בעלמא ג"כ אסור, והא דמשני הגמרא אף לר"ש משום בישול, וצ"ע דהא איכא קראי מיוחדים לאכילה ולבישול, והנראה דהנה איכא פלוגתא בגמרא אם בישול ג"כ תלוי באיסור אכילה, וכל שאינו אסור באכילה גם איסור בישול לית בו, וללשון זה ניחא דברי הגמרא דהכא, אבל ללשון אחר דלא תלוי קשה ולא תתיישב הגמרא, וצ"ע.
התוס' בפסחים (דף כ"ד ע"ב ד"ה אלא) נשארו בצ"ע על הא דאמרינן דיוצא מן הפרי הוי זיעה בעלמא, והא טעם כעיקר דאורייתא ע"ש, וצ"ע דהא הכא לא הוי שום תערובות טעם, אלא דהיוצא מן הפרי הוא זיעה, וא"כ גם הטעם מותר מאחר שהוא זיעה בעלמא.
ונראה דכוונת התוס' היא לפי מאי דמבואר הכא דאיכא איסור מיוחד על טעם לענין דלא בטל ולוקה על זה לשיטת התוס' כנ"ל, ולפי"ז כוונת התוס' דלהוי אסור המי פירות משום דהוי היוצא מן הפרי דאסור כמו ציר, ואף דלשון טעם כעיקר אינו כ"כ מבורר לזה, אבל זהו ביאור דברי התוס' דאין כונתם שתערובות דהתם הוי זיעה בעלמא, כי אם דלהוי אסור משום דאין בו טעם הפרי, ולהוי אסור משום יוצא מן הפרי, [והגרי"ד הראה דמצינו כיו"ב בריטב"א בחולין צ"ח ע"ב בסה"ד דקרי להך איסור "טעם" ע"ש].
